"โต๊ะกัง" วุฒิภัทร คงกฤติพงศ์ ยอดนักขับไทยจาก แชฟเลอร์ ไทยแลนด์ เรซซิ่ง ทีม สร้างผลงานสุดร้อนแรงในศึก ไทยแลนด์ ซูเปอร์ ซีรีส์ 2023 สนามสุดท้ายที่ บุรีรัมย์ ก่อนโชคร้ายไม่จบเรซ แต่ยังเพียงพอต่อการพาต้นสังกัด ประเดิมคว้ารองแชมป์ประจำปีในรุ่น ไทยแลนด์ ซูเปอร์ ปิ๊กอัพ คลาสซี
สุดยอดการแข่งขันรถยนต์ทางเรียบชิงแชมป์ประเทศไทย รายการ ไทยแลนด์ ซูเปอร์ ซีรีส์ 2023 ดวลความเร็ว 2 สนามสุดท้าย เมื่อสุดสัปดาห์ที่ผ่านมา ที่ สนามช้าง อินเตอร์เนชั่นแนล เซอร์กิต จ.บุรีรัมย์
ก่อนเข้าสู่สุดสัปดาห์นี้ "โต๊ะกัง" วุฒิภัทร รั้งรองจ่าฝูงโดยมีแต้มตามหลังผู้นำเพียง 6 คะแนนเท่านั้น พร้อมสร้างโอกาสที่ยอดเยี่ยมให้กับตนเอง ขยับขึ้นเป็นผู้นำบนตารางคะแนนสะสมหลังผ่านเรซที่ 7 ในวันเสาร์
จากนั้น "โต๊ะกัง" วุฒิภัทร ลงสู่สนามสุดท้ายในวันอาทิตย์ด้วยการออกตัวจากกริดที่ 6 ก่อนจะทะยานขึ้นเป็นจ่าฝูงได้ตั้งแต่รอบที่ 2 นับเป็นการลุ้นแชมป์ประจำปีในรุ่นนี้อย่างเต็มตัว โดยนักขับแชฟฟ์เลอร์ค่อยๆ เพิ่มระยะห่างจากคู่แข่งอย่างต่อเนื่อง
อย่างไรก็ดี "โต๊ะกัง" วุฒิภัทร กลับต้องเจอโชคร้ายเล่นงาน เมื่อรถแข่งมีปัญหาเครื่องยนต์ในรอบที่ 4 จนต้องออกจากการแข่งขันอย่างน่าเสียดาย แม้จะพลาดตำแหน่งแชมป์ประจำปีแต่ก็สร้างความประทับใจให้แฟนมอเตอร์สปอร์ตอย่างมาก กับลีลาการขับที่ดุดัน และร้อนแรง
โดยหลังจบ 8 เรซในฤดูกาล 2023 "โต๊ะกัง" วุฒิภัทร ผงาดคว้ารองแชมป์ประจำปีไปครอง เก็บไปทั้งสิ้น 73 คะแนน จากการคว้า 3 โพเดี้ยม 2 ชัยชนะ กับการแข่งขันรายการระดับสูงสุดของประเทศไทยเป็นฤดูกาลแรก